**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΕΠΙΤΡΟΠΗ ΤΟΥ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Απριλίου 2024, ημέρα Τετάρτη και ώρα 13.40΄, στην Αίθουσα «Προέδρου Γιάννη Νικ. Αλευρά» (151) συνεδρίασε η Επιτροπή του Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Επιλογή των μελών της τετραμελούς Επιστημονικής Επιτροπής που πλαισιώνει το Γραφείο του Προϋπολογισμού του Κράτους στη Βουλή, σύμφωνα με τις διατάξεις του άρθρου 3 του Ειδικού Κανονισμού του Γραφείου του Προϋπολογισμού του Κράτους στη Βουλή (Παράρτημα 1 του Κανονισμού της Βουλής, Μέρος Β΄ - ΦΕΚ 51 Α΄/1997, όπως ισχύει)».

Στη συνεδρίαση, παρέστη οκ.Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Κρητικός Νεοκλής, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Καραμανλή Άννα, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Καλαματιανός Διονύσιος - Χαράλαμπος, Ξανθόπουλος Θεόφιλος, Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Κτενά Αφροδίτη, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Βορύλλας Ανδρέας, Χαλκιάς Αθανάσιος, και Καζαμίας Αλέξανδρος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπής του Απολογισμού και Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους με θέμα ημερήσιας διάταξης την  επιλογή των μελών της τετραμελούς Επιστημονικής Επιτροπής του Γραφείου του Προϋπολογισμού του Κράτους στη Βουλή.

Σύμφωνα με το άρθρο 3 παρ. 1 του Ειδικού Κανονισμού του Γραφείου του Προϋπολογισμού του Κράτους στη Βουλή (Παράρτημα 1 του Κανονισμού της Βουλής, Μέρος Β΄ - ΦΕΚ 51 Α΄/1997, όπως ισχύει) «Το Γραφείο πλαισιώνει τετραμελής Επιστημονική Επιτροπή, συγκροτούμενη από πρόσωπα εγνωσμένου κύρους και επιστημονικής κατάρτισης ή επαγγελματικής εμπειρίας σε τομείς που έχουν σχέση με τις αρμοδιότητες του Γραφείου. Ο Συντονιστής προβαίνει σε δημόσια πρόσκληση εκδήλωσης ενδιαφέροντος για την κάλυψη των θέσεων της Επιστημονικής Επιτροπής, αξιολογεί τα προσόντα όσων εκδήλωσαν ενδιαφέρον και υποβάλλει στην Ειδική Επιτροπή Απολογισμού και Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους κατάλογο επιλέξιμων υποψηφίων των οποίων ο αριθμός είναι τουλάχιστον διπλάσιος, εφόσον αυτό είναι εφικτό, του αριθμού των κενών θέσεων της Επιστημονικής Επιτροπής. Η Ειδική Επιτροπή επιλέγει τα μέλη, λαμβάνοντας υπόψη την εισήγηση του Συντονιστή».

Σύμφωνα με την παρ. 2 του ιδίου άρθρου «Η θητεία των μελών της Επιτροπής είναι πενταετής και μπορεί να ανανεωθεί μία (1) φορά, μετά από αιτιολογημένη εισήγηση του Συντονιστή και σχετική απόφαση της Ειδικής Επιτροπής Απολογισμού και Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους. Σε περίπτωση μη ανανέωσης της θητείας ενός ή περισσοτέρων μελών της Επιστημονικής Επιτροπής, ακολουθείται η διαδικασία της παρ. 1 του παρόντος άρθρου».

Στις 12 Απριλίου 2024 δημοσιεύτηκε η πρόσκληση εκδήλωσης ενδιαφέροντος για την πλήρωση των τεσσάρων θέσεων της Επιστημονικής Επιτροπής του Γραφείου Προϋπολογισμού του Κράτους στη Βουλή. Η προθεσμία υποβολής έληξε την Παρασκευή 19 Απριλίου 2024 και κατατέθηκαν οκτώ (8) υποψηφιότητες.

Ο Συντονιστής του Γραφείου Προϋπολογισμού του Κράτους στη Βουλή, αφού προέβη σε αξιολόγηση των προσόντων όσων εκδήλωσαν ενδιαφέρον, υπέβαλε στην Επιτροπή, σύμφωνα με τα οριζόμενα στο ως άνω άρθρο, κατάλογο επιλέξιμων υποψηφίων και εισηγείται αφενός την ανανέωση της θητείας του κ. Άγγελου Κανά, Καθηγητή Χρηματοοικονομικής στο Πανεπιστήμιο Πειραιώς, ο οποίος έχει διατελέσει μέλος της απερχόμενης Επιστημονικής Επιτροπής και αφετέρου την επιλογή ως νέων μελών των κ.κ. Κωνσταντίνου Γκράβα, Διδάκτορα του Τμήματος Ιστορίας και Φιλοσοφίας του ΕΚΠΑ, Πλούταρχου Σακελλάρη, Καθηγητή Οικονομικών στο Οικονομικό Πανεπιστήμιο Αθηνών και Μαρίνας – Ελίζας Σπαλιάρα, Καθηγήτριας Οικονομικών στο Πανεπιστήμιο Γλασκώβης.

Η εν λόγω πρόταση, καθώς και τα βιογραφικά σημειώματα όλων των υποψηφίων σας έχουν αποσταλεί με μήνυμα ηλεκτρονικού ταχυδρομείου.

Ως προς την οργάνωση της συζήτησης, αρχικά θα δώσω τον λόγο στον Συντονιστή του Γραφείου Προϋπολογισμού του Κράτους στη Βουλή, κ. Ιωάννη Τσουκαλά, προκειμένου να αναπτύξει την εισήγησή του. Εν συνεχεία, όποιο από τα μέλη της Επιτροπής επιθυμεί να τοποθετηθεί επ’ αυτής, θα λάβει τον λόγο και θα ακολουθήσει ονομαστική ψηφοφορία, με ανάταση του χεριού επί της προτάσεως για την ανανέωση της θητείας του κ. Κανά. Εφόσον η πρόταση του Συντονιστή γίνει δεκτή, θα πρέπει, ακολούθως, να προβούμε στην επιλογή των υπόλοιπων τριών (3) μελών της Επιστημονικής Επιτροπής, με μυστική ψηφοφορία, διαφορετικά στην επιλογή τεσσάρων (4) μελών.

Στο σημείο αυτό, τον λόγο έχει ο Συντονιστής του Γραφείου Προϋπολογισμού του Κράτους στη Βουλή, κ. Ιωάννης Τσουκαλάς.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή):** Ευχαριστώ, κύριε Πρόεδρε.

 Κυρίες και κύριοι Βουλευτές, ευχαριστώ που ανταποκριθήκατε στην πρόσκληση για να εκλέξουμε τα νέα μέλη της Επιστημονικής Επιτροπής.

Θα ήθελα να είμαι σύντομος στην τοποθέτησή μου και να αναπτύξω, εν συντομία, το σκεπτικό της εισήγησής μου. Όπως σας πληροφόρησε ο Πρόεδρος της Επιτροπής προβήκαμε σε δημόσια προκήρυξη για την πλήρωση των θέσεων. Λάβαμε 8 βιογραφικά, όλα αξιόλογα βιογραφικά, όλοι οι υποψήφιοι είναι επιλέξιμοι. Στη συνέχεια, μελέτησα τα βιογραφικά και κατέληξα στην εισήγηση αυτή που έχετε λάβει που προτείνει την ανανέωση της θητείας του κ. Κανά και τα τρία νέα μέλη, που θα σας πω ποια είναι παρακάτω.

Για την αξιολόγηση αυτή έλαβα υπόψη μου τα εξής κριτήρια: Πρώτον, την υψηλή επιστημονική επάρκεια των μελών της Επιτροπής. Πρέπει να σας πω ότι θέτω πολύ υψηλά στάνταρντ ποιότητας όσον αφορά στο επιστημονικό έργο ή στην επαγγελματική εμπειρία. Τη συνάφεια του επιστημονικού έργου, σε σχέση με τις αρμοδιότητες του Γραφείου, όπου έχουμε και κάποιες περιοχές έρευνας που θα θέλαμε να έχουμε μεγαλύτερη επάρκεια.

Επίσης, αξιολογήθηκε το κατά πόσον οι υποψηφιότητες έχουν διεθνές κύρος και, τέλος, δόθηκε βαρύτητα στην ευρύτητα των γνώσεων στην οικονομική επιστήμη, αλλά και κατά πόσον υπάρχει ελληνική και διεθνής εμπειρία σε θέσεις ευθύνης σε δημόσιους ή ιδιωτικούς οργανισμούς.

Τέλος, θεώρησα σημαντικό να εισάγω ως κριτήριο τη συμπληρωματικότητα των προσόντων των μελών της Επιτροπής, διότι θα ήθελα να έχουμε διαφορετικές οπτικές γωνίες όσον αφορά στην ενημέρωση που σας κάνουμε, αλλά και μια πιο σφαιρική εικόνα της πραγματικότητας και γι’ αυτό τον λόγο η επιλογή έλαβε και αυτό ως σημαντικό στοιχείο.

Επομένως, όπως είπαμε και προηγουμένως, εισηγούμαι την ανανέωση της θητείας του κ. Άγγελου Κανά και με βάση τα κριτήρια που σας ανέπτυξα, τους κάτωθι εκ των επτά επιλέξιμων υποψηφίων, τον κύριο Κωνσταντίνο Γκράβα, τον κύριο Πλούταρχο Σακελλάρη και την κυρία Μαρίνα – Ελίζα Σπαλιάρα. Επίσης, είμαι στη διάθεσή σας για περαιτέρω διευκρινίσεις.

 **ΓΕΩΡΓΙΟΣ ΚΩΤΣΟΣ (Πρόεδρος της Επιτροπής) :** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ :** Έγινε δημόσια πρόσκληση, με ανάρτηση στον ιστότοπο της Βουλής. Εδώ είχα την ερώτηση, γιατί δεν έγινε σε άλλες υπηρεσίες με μεγαλύτερη αναγνωσιμότητα ή στο ΑΣΕΠ. Πρώτη ερώτηση.

Η δεύτερη ερώτηση είναι η εξής: Η υποβολή αιτήσεων έγινε μέσα σε μία εβδομάδα, από τις 12/4 έως τις 19/4. Αν έχω κάπου λάθος, μου το λέτε. Θυμάμαι αυτά που διάβασα. Γιατί διήρκεσε τόσο λίγο; Και η επιλογή έγινε αμέσως μετά, δηλαδή, το Σαββατοκύριακο, οπότε έληξε η προθεσμία υποβολής, αφού μας προσκομίστηκε με email τη Δευτέρα και σήμερα γίνεται η επικύρωσή της. Όλα αυτά, μας φαίνεται πάρα πολύ γρήγορα και έχουμε ερωτήσεις σχετικά με το για ποιο λόγο έγινε αυτό τόσο γρήγορα.

Γενικά, λοιπόν, θεωρούμε, ότι ακολουθήθηκαν διαδικασίες εξπρές, χωρίς να αποτελεί, βέβαια, μομφή προς τους αξιόλογους, πραγματικά, υποψηφίους, αλλά όσον αφορά τη διαδικασία. Θεωρούμε, ότι έπρεπε να έχει μεσολαβήσει περισσότερος χρόνος και να ήταν καλύτερη η επικοινωνία και σε άλλα μέσα, εκτός από τον ιστότοπο που αναφέραμε, έτσι ώστε, να μην υποβαθμίζεται το κύρος της Βουλής.

Το γραφείο, πάντως - για να λέμε τα σωστά πράγματα - έχει προσφέρει πολύ καλό έργο κατά την προηγούμενη θητεία, οπότε, ελπίζουμε να παραμείνει σε υψηλά επίπεδα. Δεν χρειαζόμαστε, όμως, γνωματεύσεις, που να λειτουργούν ως ευχολόγια και επικρότηση του κυβερνητικού έργου - αυτό το λέω, γενικότερα, για το δικό σας έργο - αλλά να εντοπίζει αδυναμίες και προτάσεις για δράσεις, που θα βοηθήσουν στην ανάπτυξη της χώρας.

Τι εννοούμε. Εντοπίσαμε ορισμένα θέματα, τα οποία θα θέλαμε να αναφέρουμε, επί τη ευκαιρία της σημερινής συζήτησης.

Το πρώτο αφορά στα δημόσια λογιστικά, όπου δεν έχει εφαρμοστεί ακόμη το διπλογραφικό λογιστικό σύστημα, δεν υπάρχει μητρώο παγίων, ο ισολογισμός του κράτους είναι απαράδεκτος, τα οικονομικά στοιχεία είναι επισφαλή, ενώ ο προϋπολογισμός, τα τελευταία χρόνια, αποδεικνύεται αναξιόπιστος, λίγους μήνες μετά την κατάθεσή του. Αν και ο προηγούμενος, αμέσως μετά την κατάθεσή του, όσον αφορά τον ρυθμό ανάπτυξης.

Το δεύτερο. Δεν βλέπουμε στοιχεία όσον αφορά τη βιωσιμότητα του χρέους, τόσο όσον αφορά το δημόσιο χρέος, όσο και το ιδιωτικό. Τι εννοούμε, εδώ, ακριβώς. Λαμβάνοντας υπόψη το κόστος του δανεισμού, την αποπληρωμή, τα ρέπος, το κόστος των ρέπος - συνεχώς καταθέτουμε ερωτήσεις - το κόστος των εντόκων γραμματίων, το κρυφό χρέος- το οποίο δεν καταλαβαίνουμε γιατί δεν συμπεριλαμβάνεται, εννοούμε τους παγωμένους τόκους του E.F.S.F., που αν είναι 23, 25 δις ακόμη δεν έχουμε καταλάβει - τις εγγυήσεις του δημοσίου κ.λπ..

Έχουμε, επίσης, θέματα, με το Ταμείο Ανάκαμψης, όπου υπάρχουν καθυστερήσεις, παρά την έντονη διαφήμισή του. Και μάλιστα, καθυστερήσεις, όσον αφορά, όχι την εισροή των χρημάτων από την Ευρωπαϊκή Ένωση, αλλά την περαιτέρω διάθεσή τους στις επιχειρήσεις. Και γι’ αυτό, δεν παίρνουμε καμία πληροφορία από εσάς.

Επίσης, έχουμε ελλείμματα στα ισοζύγια, στα οποία θα θέλαμε μεγαλύτερη ανάλυση.

Τέλος, θα ήθελα να αναφέρω άλλους δείκτες, τους οποίους δεν παίρνουμε, όσον αφορά την παραγωγικότητα της εργασίας, τον πληθωρισμό και τα πραγματικά αίτια, όπως για παράδειγμα, τα ολιγοπώλια και τα καρτέλ, στα οποία θα θέλαμε πάντοτε να έχουμε από εσάς μεγαλύτερη ανάλυση και γενικότερα, επίσης, θέματα, που αφορούν την ανταγωνιστικότητα της χώρας. Ούτε από αυτά λαμβάνουμε πληροφορίες.

Όλα αυτά τα αναφέρω και τα ξέρετε τα περισσότερα, να μην τα αναλύσω παραπάνω, τα οποία θα μας βοηθούσαν, πραγματικά, να κάνουμε καλύτερη δουλειά και να καταλαβαίνουμε, ακριβώς, τι γίνεται.

Σχετικά με τον κ. Γκράβα, που έχει προταθεί, θέλω να κάνω μία ερώτηση. Δεν είναι εδώ αλλά ίσως μπορείτε να απαντήσετε εσείς. Γιατί μεταπήδησε από τον ιδιωτικό στον δημόσιο τομέα; Μας έκανε εντύπωση που μεταπήδησε από τον ιδιωτικό τομέα στο δημόσιο. Αν δεν κάνουμε λάθος ήταν σε επενδυτικές τράπεζες και είχε μία χρηματιστηριακή ενασχόληση.

Μετά, θα θέλαμε να ρωτήσουμε και μπορείτε σίγουρα να απαντήσετε, τι χρηματοοικονομικού ενδιαφέροντος θέματα είχαν οι κυβερνητικές θέσεις που κατείχε και αν έχουν σχέση με τον παρόντα λόγο.

Σχετικά με την κυρία Σπαλιάρα, εάν η παρούσα θέση της σημαίνει ότι θα επιστρέψει στην Ελλάδα και θα μείνει μόνιμα στην Ελλάδα ή θα παραμείνει εκεί που είναι.

Και μία γενικότερη ερώτηση, όπως είπα στην αρχή, γιατί η διαδικασία ολοκληρώθηκε με συνοπτικές διαδικασίες; Το τονίζω γιατί μας έκανε ιδιαίτερη εντύπωση. Εάν έχει ελεγχθεί και λαμβάνονται εγγυήσεις όσον αφορά το conflict interest, δηλαδή, αν έχουν μετοχές σε εταιρείες που επηρεάζονται από την κυβερνητική πολιτική, για παράδειγμα θέσεις σε ΔΣ όπως ο κ. Γκράβας.

Τέλος, ποιοι υποψήφιοι είναι πιο ειδικοί στη δημοσιονομική ανάλυση από αυτούς που έχουμε πάρει εμείς και πώς σκοπεύουν να ασχοληθούν με προβλήματα των αναξιόπιστων δημοσίων οικονομικών που αναφέραμε; Πού θα βρίσκουν στοιχεία, αφού ούτε καν το Γενικό Λογιστήριο του Κράτους κοστολογεί νομοσχέδια. Δεν υπάρχει μητρώο παγίων. Εμείς δυσκολευόμαστε πάντοτε να βρούμε στοιχεία όσον αφορά τον προϋπολογισμό κ.λπ.. Ευχαριστώ πολύ.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Κρητικός Νεοκλής, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Καραμανλή Άννα, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Καλαματιανός Διονύσιος - Χαράλαμπος, Ξανθόπουλος Θεόφιλος, Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Κτενά Αφροδίτη, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Εγώ ευχαριστώ.

Πριν δώσω το λόγο στον κ. Καράογλου να διευκρινίσω ότι ακολουθήθηκε η διαδικασία που προβλέπεται από τον Ειδικό Κανονισμό του Γραφείου Προϋπολογισμού της Βουλής και δόθηκε η προβλεπόμενη προθεσμία, από τις 12 Απριλίου στις 19 Απριλίου. Ως εκ τούτου ακολουθήσαμε ακριβώς τη διαδικασία που προβλέπεται.

Επειδή υπήρξαν ερωτήματα από συναδέλφους αναφορικά με το, αν υπάρχει δυνατότητα κατά τη διάρκεια της μυστικής ψηφοφορίας του «παρών», να σας πω ότι δεν υπάρχει, όπως δεν υπάρχει και κατά τις ψηφοφορίες που γίνονται δημοτικές εκλογές και βουλευτικές εκλογές. Δεν υπάρχει «παρών», ή ψηφίζουμε τους υπάρχοντες ή δεν ψηφίζουμε ή «λευκό».

 Το λόγο έχει ο κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Καταρχάς θέλω να εξάρω το έργο της Επιτροπής που πραγματικά όλα τα χρόνια αυτά που έχει συσταθεί ήταν πολύτιμο και ήταν ένας συνεργάτης που μας βοήθησε σε πάρα πολλά ζητήματα.

Δεύτερον, θέλω να ρωτήσω τον κύριο Πρόεδρο, γιατί αναφέρθηκε προηγουμένως ότι λάβαμε οχτώ αιτήσεις, οκτώ βιογραφικά, αλλά τελικά βλέπω ότι είναι επτά τα άτομα. Το ένα άτομο δεν είχε τα προσόντα και γι΄ αυτό τον λόγο δεν μπήκε στην τελική κατάταξη; Αυτή είναι η ερώτηση μου.

Να κλείσω λέγοντας ότι διάβασα με προσοχή τα βιογραφικά και τα επτά. Προφανώς είναι βιογραφικά αξιόλογων ανθρώπων που έχουν τα τυπικά προσόντα για να αποτελέσουν μέλη της Επιτροπής, αλλά θα σεβαστώ απόλυτα την άποψη του επικεφαλής, του Προέδρου, δηλαδή, της Επιστημονικής Επιτροπής, ο οποίος προφανώς θέλει συνεργάτες οι οποίοι να καλύπτουν όλο το αντικείμενο της οικονομίας και να έχουν, όπως είπατε πολύ σωστά, διαφορετικές οπτικές στις απόψεις. Ευχαριστώ.

 **ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Είναι οκτώ οι υποψήφιοι. Ο κ. Κανάς είναι και αυτός υποψήφιος, απλά, επειδή προϋπήρχε στην Επιτροπή, η επιλογή του μπαίνει σε διαφορετική διαδικασία, δια ανατάσεως της χειρός, όπου εδώ συνάδελφοι δια ανατάσεως της χειρός υπάρχει η δυνατότητα να ψηφίσουμε και «παρών». Κατά τη διάρκεια της μυστικής ψηφοφορίας δεν υπάρχει αυτή η δυνατότητα.

Να ξεκινήσουμε, λοιπόν, την ψηφοφορία αρχικά με τον κ. Κανά, όπου δια ανατάσεως της χειρός μπορείτε να ψηφίσετε.

Ποιοι υπερψηφίζουν;

Δεκαπέντε ψήφισαν «υπέρ».

Ποιοι ψηφίζουν «παρών»;

Δέκα ψήφισαν «παρών».

**ΒΑΣΙΛΕΙΟΣ ΒΙΛΙΑΡΔΟΣ:** Κύριε Πρόεδρε, δεν θα πάρουμε καμία απάντηση στα ερωτήματα που θέσαμε; Έτσι τα θέσαμε;

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Συγγνώμη, επειδή μπήκαμε στην διαδικασία της ψηφοφορίας.

Ποιοι ψηφίζουν «κατά» για τον κ. Κανά;

Κανείς.

Κύριε Βιλιάρδο, επειδή υπάρχει μια παράκληση από συναδέλφους που έχουν επείγουσες δουλειές, να συνεχίσουμε την ψηφοφορία και αν θέλετε να μείνουμε να απαντηθούν και τα ερωτήματα.

**ΒΑΣΙΛΕΙΟΣ ΒΙΛΙΑΡΔΟΣ:** Ναι, εντάξει θα μείνω μόνος μου, δεν πειράζει.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ψήφισαν, λοιπόν, συνολικά είκοσι πέντε Βουλευτές. Δεκαπέντε συνάδελφοι ψήφισαν «υπέρ» της ανανέωσης της θητείας του Καθηγητή και δέκα ψήφισαν «παρών». Άρα, η πρόταση για την ανανέωση της θητείας του μέλους της Επιστημονικής Επιτροπής του Γραφείου του Προϋπολογισμού του Κράτους κ. Άγγελου Κανά γίνεται δεκτή κατά πλειοψηφία.

Στο σημείο αυτό αρχίζει η ψηφοφορία για την πλήρωση τριών θέσεων μελών της Επιστημονικής Επιτροπής του Γραφείου Προϋπολογισμού του Κράτους.

Θα σας διανεμηθεί ψηφοδέλτιο με τα ονόματα των υποψηφίων, καθώς και λευκά ψηφοδέλτια. Στο ψηφοδέλτιο θα σημειώσετε μέχρι 3 σταυρούς προτίμησης.

Παρακαλώ να προσέλθουν οι κ.κ. Νικόλαος Παππάς και Χρήστος Δερμετζόπουλος, οι οποίοι ορίζονται ως ψηφολέκτες, για την καταμέτρηση των ψήφων.

(Ανάγνωση καταλόγου)

Ολοκληρώθηκε η ψηφοφορία. Ξεκινάμε την καταμέτρηση.

(Ακουλουθεί η διαδικασία της καταμέτρησης των ψήφων)

 **ΓΕΩΡΓΙΟ ΚΩΤΣΟΣ (Πρόεδρος της Επιτροπής):** Κυρίες και κύριοι συνάδελφοι, έχω την τιμή να σας ανακοινώσω τα αποτελέσματα της διεξαχθείσης μυστικής ψηφοφορίας.

Ψήφισαν συνολικά 25 μέλη.

Ειδικότερα, θα σας αναφέρω τις ψήφους που έλαβαν οι προτεινόμενοι, με τη σειρά καταγραφής τους στο ψηφοδέλτιο :

1. ΒΛΑΜΗΣ ΠΡΟΔΡΟΜΟΣ: 0
2. ΓΚΡΑΒΑΣ ΚΩΝΣΤΑΝΤΙΝΟΣ: 15
3. ΚΩΝΣΤΑΝΤΙΝΟΥ ΠΑΝΑΓΙΩΤΗΣ: 2
4. ΜΠΡΑΤΗΣ ΘΕΟΔΩΡΟΣ: 1
5. ΠΑΠΑΪΩΑΝΝΟΥ ΣΩΤΗΡΙΟΣ: 0
6. ΣΑΚΕΛΛΑΡΗΣ ΠΛΟΥΤΑΡΧΟΣ: 16
7. ΣΠΑΛΙΑΡΑ ΜΑΡΙΝΑ – ΕΛΙΖΑ: 15

Ευρέθησαν 7 λευκά ψηφοδέλτια και 1 άκυρο.

Συνεπώς, ως νέα μέλη επιλέγονται, κατά πλειοψηφία, οι κ.κ.: Κωνσταντίνος Γκράβας, Πλούταρχος Σακελλάρης και Μαρίνα – Ελίζα Σπαλιάρα, που με τον κ. Άγγελο Κανά συγκροτούν την Επιστημονική Επιτροπή του Γραφείου Προϋπολογισμού του Κράτους στη Βουλή.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Παρόντες ήταν οι Βουλευτές κ.κ. Κρητικός Νεοκλής, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος (Κώστας), Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Καραμανλή Άννα, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Καλαματιανός Διονύσιος - Χαράλαμπος, Ξανθόπουλος Θεόφιλος, Παππάς Νικόλαος, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Κτενά Αφροδίτη, Μανωλάκου Διαμάντω, Βιλιάρδος Βασίλειος, Τσακαλώτος Ευκλείδης, Χαλκιάς Αθανάσιος, Βορύλλας Ανδρέας και Καζαμίας Αλέξανδρος.

Κυρίες και κύριοι συνάδελφοι, λύεται η συνεδρίαση.

Τέλος και περί ώρα 14.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**